Komission päätös,

tehty 28 päivänä syyskuuta 2001,

tietyistä suu- ja sorkkataudin vastaisista suojatoimenpiteistä Yhdistyneessä kuningaskunnassa tehdyn päätöksen 2001/356/EY muuttamisesta seitsemännen kerran

(tiedoksiannettu numerolla K(2001) 2922)

(ETA:n kannalta merkityksellinen teksti)

(2001/708/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 92/118/ETY(2), ja erityisesti sen 10 artiklan,

ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY(3), sellaisena kuin se on viimeksi muutettuna direktiivillä 92/118/ETY, ja erityisesti sen 9 artiklan,

sekä katsoo seuraavaa:

(1) Saatuaan tiedon suu- ja sorkkataudin esiintymisestä Yhdistyneessä kuningaskunnassa komissio teki tietyistä suu- ja sorkkataudin vastaisista suojatoimenpiteistä Yhdistyneessä kuningaskunnassa päätöksen 2001/356/ EY(4), sellaisena kuin se on viimeksi muutettuna päätöksellä 2001/547/EY(5).

(2) Nautaeläinten pakastetun siemennesteen lähettäminen voidaan sallia edellyttäen, että lisätakeet esitetään. Tietyt muut muutokset ovat tarpeen Pohjois-Irlannin eläinten terveystilanteen ottamiseksi huomioon.

(3) Tautitilanteen kehityksen perusteella vaikuttaa aiheelliselta jatkaa toimenpiteitä.

(4) Tilannetta tarkastellaan uudelleen pysyvän eläinlääkintäkomitean kokouksessa, joka on tarkoitus pitää 9 ja 10 päivänä lokakuuta 2001, ja toimenpiteitä mukautetaan tarvittaessa.

(5) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Muutetaan päätös 2001/356/EY seuraavasti:

1. Korvataan 6 artikla seuraavasti: " 6 artikla

1. Yhdistynyt kuningaskunta ei saa lähettää sen liitteessä I luetelluilta alueilta muihin Yhdistyneen kuningaskunnan osiin naudan-, lampaan-, vuohen- ja siansukuisten eläinten tai muiden sorkkaeläinten siemennestettä, munasoluja tai alkioita.

2. Yhdistynyt kuningaskunta ei saa lähettää naudan-, lampaan-, vuohen- ja siansukuisten eläinten tai muiden sorkkaeläinten siemennestettä, munasoluja tai alkioita sen liitteessä I ja II luetelluilta alueilta.

3. Edellä 1 ja 2 kohdassa mainittuja kieltoja ei sovelleta:

a) ennen 1 päivää helmikuuta 2001 tuotettuun nautaeläinten pakastettuun siemennesteeseen ja pakastettuihin alkioihin;

b) Yhdistyneeseen kuningaskuntaan neuvoston direktiiveissä 88/407/ETY ja 89/556/ETY säädettyjen edellytysten mukaisesti tuotuihin nautaeläinten pakastettuun siemennesteeseen ja pakastettuihin alkioihin, joiden varastointi ja kuljetus on Yhdistyneeseen kuningaskuntaan saapumisen jälkeen tapahtunut erillään sellaisista siemennesteestä ja alkioista, joiden lähetyksiä ei 1 ja 2 kohdan mukaisesti voida sallia;

c) nautaeläinten pakastettuun siemennesteeseen, joka on tuotettu direktiivin 88/407/ETY säännösten mukaisesti 30 päivän syyskuuta 2001 jälkeen ja joka noudattaa seuraavia lisäedellytyksiä:

- luovuttajasonnissa ei esiinny suu- ja sorkkataudin kliinisiä merkkejä siemennesteen keräyspäivänä,

- luovuttajasonnia on pidetty vähintään kolme kuukautta ennen siemennesteen keräämistä hyväksytyllä keräysasemalla; vähintään 30 päivän pituinen eristysaika erillisissä eristystiloissa voidaan laskea mukaan tähän oleskeluaikaan,

- siemennesteen keräämistä edeltäneiden 30 päivän aikana asemalle ei ole tuotu yhtään eläintä,

- keräysasema on ollut vapaa suu- ja sorkkataudista vähintään kolmen kuukauden ajan, eikä yhtään suu- ja sorkkatautitapausta ole esiintynyt 10 kilometrin säteellä keräysasemasta 30 päivään ennen ja jälkeen siemennesteen keräämisen,

- yhtäkään asemalla olevaa eläintä ei ole rokotettu suu- ja sorkkatautia vastaan,

- luovuttajasonni on saanut negatiivisen tuloksen suu- ja sorkkataudin vasta-ainetestissä, joka tehtiin vähintään 21 päivän kuluttua lähetykseen viimeisenä kerätyn siemennesteen keräämisestä; negatiivisten tulosten on oltava saatavilla ennen siemennesteen lähettämistä,

- pakastettua siemennestettä on pidetty varastoituna vähintään 30 päivän ajan keräämisen jälkeen ja ennen lähettämistä, ja tämän ajanjakson aikana yhdessäkään sillä keräysasemalla, jolla luovuttajasonnia on pidetty, olleessa eläimessä ei ole ilmennyt suu- ja sorkkataudin merkkejä,

- siemenneste on kerätty, sitä on käsitelty ja se on varastoitu erillään sellaisesta siemennesteestä, joka ei täytä lähettämisen edellytyksiä 1 ja 2 kohdan mukaisesti,

- kaikki keräysasemilla kerätty, käsitelty ja pakastettu siemenneste on lähetetty asemalta tavalla, jolla vältetään riski suu- ja sorkkataudin kulkeutumisesta asemalle.

Yhdistyneen kuningaskunnan on ennen siemennesteen lähettämistä toimitettava komissiolle ja muille jäsenvaltioille luettelo tätä kohtaa varten hyväksytyistä keräysasemista.

4. Direktiivin 88/407/ETY mukaisessa Yhdistyneestä kuningaskunnasta muuhun jäsenvaltioon lähetettävän nautaeläinten pakastetun siemennesteen mukana seuraavassa terveystodistuksessa on oltava seuraava ilmaisu: 'Suu- ja sorkkataudin vastaisista suojatoimenpiteistä Yhdistyneessä kuningaskunnassa 1 päivänä maaliskuuta 2001 tehdyn komission päätöksen 2001/172/EY mukaista nautaeläinten pakastettua siemennestettä.'

5. Direktiivin 89/556/ETY mukaisessa Yhdistyneestä kuningaskunnasta muuhun jäsenvaltioon lähetettävien nautaeläinten alkioiden mukana seuraavassa terveystodistuksessa on oltava seuraava ilmaisu: 'Suu- ja sorkkataudin vastaisista suojatoimenpiteistä Yhdistyneessä kuningaskunnassa 1 päivänä maaliskuuta 2001 tehdyn komission päätöksen 2001/172/EY mukaisia nautaeläinten alkioita.'

"

2. Korvataan 10 artiklan 1 kohta seuraavasti: "1. Yhdistyneen kuningaskunnan on varmistettava, että elävien eläinten kuljetuksiin liitteessä I ja II luetelluilla alueilla käytetyt ajoneuvot puhdistetaan ja desinfioidaan kunkin kuljetuksen jälkeen, ja sen on toimitettava todisteet desinfioinnista."

3. Korvataan 11 artiklan ensimmäinen virke seuraavasti: "Edellä 3, 4, 5 ja 8 artiklassa säädettyjä rajoitteita ei sovelleta 3, 4, 5 ja 8 artiklassa tarkoitettujen tuotteiden lähetyksiin Yhdistyneestä kuningaskunnasta, jos kyseiset tuotteet:"

4. Korvataan 12 artiklan 3 kohta seuraavasti: "3. Jäsenvaltioiden on tehtävä yhteistyötä liitteessä I luetelluista Yhdistyneen kuningaskunnan osista matkustavien henkilöiden henkilökohtaisten matkatavaroiden valvonnassa ja pyrittävä tiedotuskampanjoilla estämään eläinperäisten tuotteiden tuonti muihin jäsenvaltioihin kuin Yhdistyneeseen kuningaskuntaan."

5. Korvataan 12 artiklan 4 kohdan ensimmäisen alakohdan ensimmäinen virke seuraavasti: "Yhdistyneen kuningaskunnan on varmistettava, että sen liitteessä I ja II luetelluista osista maan muihin osiin tai muihin jäsenvaltioihin lähetettävien hevoseläinten mukana on neuvoston direktiivin 90/426/ETY liitteessä C olevan mallin mukainen terveystodistus."

6. Korvataan päätöksen 2001/356/EY 15 artiklassa oleva päivämäärä päivämäärällä "30 päivän marraskuuta 2001".

2 artikla

Tämä päätös on osoitettu kaikille jäsenvaltioille.

Tehty Brysselissä 28 päivänä syyskuuta 2001.

Komission puolesta

David Byrne

Komission jäsen

(1) EYVL L 224, 18.8.1990, s. 29.

(2) EYVL L 62, 15.3.1993, s. 49.

(3) EYVL L 395, 30.12.1989, s. 13.

(4) EYVL L 125, 5.5.2001, s. 46.

(5) EYVL L 195, 19.7.2001, s. 61.